b'\n_START_ARTICLE_\nTrak\xc3\xa9\n_START_PARAGRAPH_\nTrak\xc3\xa9 eller trak\xc3\xa9er er et nett av tynne r\xc3\xb8r, s\xc3\xa5kalte trak\xc3\xa9r\xc3\xb8r, og er en del av \xc3\xa5ndedrettet til en rekke laverest\xc3\xa5ende dyr._NEWLINE_Trak\xc3\xa9er finnes hos laverest\xc3\xa5ende dyr, som blant annet insekter og enkelte edderkoppdyr. Felles for dyr som har trak\xc3\xa9er er at de ikke har en lunge eller gjeller, hvor kroppen kan ta opp oksygen. Trak\xc3\xa9ene fors\xc3\xb8rger alle kroppens celler direkte med atmosf\xc3\xa6rens oksygen._NEWLINE_De st\xc3\xb8rre \xc3\xa5pningene i hudskjelettet, til trak\xc3\xa9-systemet omtales som stigmata (entall stigma) eller spirakler. \xc3\x85pningene finnes vanligvis p\xc3\xa5 alle bakkroppens segmenter (ledd). Voksne individer har vanligvis omtrent 10 slike \xc3\xa5pninger, eller f\xc3\xa6rre. De ligger vanligvis i overgangen, mellom leddene i bakkroppen. Unge larver har, eller har en begynnelse til, 12 par trak\xc3\xa9\xc3\xa5pninger (spirakler). Fra de st\xc3\xb8rre trak\xc3\xa9r\xc3\xb8rene forgreiner trak\xc3\xa9-systemet seg som \xc2\xabdusker\xc2\xbb, i stadig finere og tynnere greiner, ut til alle kroppens celler._NEWLINE_Ut ifra antall trak\xc3\xa9\xc3\xa5pninger kan en forst\xc3\xa5 hvordan utviklingen av trak\xc3\xa9systemet har v\xc3\xa6rt. Insektenes trak\xc3\xa9er oppstod uavhengig av mangefotingenes og fl\xc3\xb8yelsdyrenes trak\xc3\xa9er, som \xc3\xa5ndedrettets tilpasning til livet p\xc3\xa5 land._NEWLINE_Alle landlevende insekter puster med trak\xc3\xa9er, men flere insekter lever i vann ogs\xc3\xa5 i sitt voksne stadium, slik som vannkalver. Disse m\xc3\xa5 opp til vannoverflaten med jevne mellomrom for \xc3\xa5 hente luft. Noen insekter som har larvestadiene i vann puster ofte med trak\xc3\xa9gjeller  (bladgjeller), blant annet som hos vannymfer, d\xc3\xb8gnfluer og steinfluer. Trak\xc3\xa9gjeller er ikke lik gjellene hos fisk, men er vanligvis bladformet, tynne, ofte med et lett synlig trak\xc3\xa9system (\xc3\xa5renett).'